钦定古今图书集成/明伦汇编/氏族典/第056卷 > 徐孝克
## 钦定古今图书集成/明伦汇编/氏族典/第056卷 > 徐孝克

按《陈书徐陵传》：“孝克，陵之第三弟也。遍通五经，博览
史籍。梁太清中，起家为太学博士。性至孝，遭父忧，殆
不胜丧，事所生母陈氏，尽就养之道。侯景乱，京邑大
饥，孝克养母，𫗴粥不能给。妻东莞臧氏，领军将军臧
盾之女也，甚有容色。孝克乃谓之曰：‘今饥荒如此，供
养交阙，欲嫁卿与富人，望彼此俱济，于卿意如何’？臧”
氏弗之许也。时有孔景行者，为侯景将，富于财。孝克
密因媒者陈意，景行多从左右，逼而迎之，臧涕泣而
去，得谷帛悉以供养孝克又剃发为沙门，兼乞食以
充给焉。后景行战死，臧伺孝克于途中谓曰：“往日之
事，非为相负，今既得脱，当归供养。”于是更为夫妻，居
于钱塘之佳义里。天嘉中，除郯令，寻去职。太建四年，
征为秘书丞，不就。六年，除国子博士，迁通直散骑常
侍，兼国子祭酒，寻为真。祯明元年，入为都官尚书。二
年，为散骑常侍。陈亡入关，家道壁立，所生母患，欲粳
米为粥，不能常办。母亡之后，孝克遂常啖麦。有遗粳
米者，孝克对而悲泣，终身不复食之焉。开皇十年，授
国子博士。后侍东宫，讲《礼传》。十九年、以疾卒，时年七
十三。